ห้ามซื้อขายหุ้น GSTEEL - GJS
&nbsp;ตลาดหลักทรัพย์ ช่วงเช้าขึ้นเครื่องหมาย SP ห้ามซื้อขายหุ้น GSTEEL - GJS&nbsp; หลัง ก.ล.ต. สั่งตรวจสอบบัญชีเป็นกรณีพิเศษ
26 ม.ค. 2553

ตลาดหลักทรัพย์ ช่วงเช้าขึ้นเครื่องหมาย SP ห้ามซื้อขายหุ้น GSTEEL - GJS  หลัง ก.ล.ต. สั่งตรวจสอบบัญชีเป็นกรณีพิเศษ
เช้าวันนี้ตลาดหลักทรัพย์แห่งประเทศไทย ขึ้นเครื่องหมาย SP  ห้ามซื้อขายหุ้นของบริษัท จี สตีล  (GSTEEL) และบริษัท จี เจ สตีล   (GJS) ซึ่งเป็นบริษัทย่อยของ GSTEEL เป็นเวลา 1วัน หลังสำนักงานคณะกรรมการกำกับหลักทรัพย์และตลาดหลักทรัพย์ ( ก.ล.ต.) สั่งให้บริษัทจัดให้มีผู้สอบบัญชีตรวจสอบเป็นกรณีพิเศษ (special audit) ในรายการขายเชื่อสินค้าและรายการซื้อเครื่องจักรของ GSTEEL และ GJS การตั้งค่าเผื่อการลดมูลค่าของวัตถุดิบเสื่อมสภาพ งานระหว่างก่อสร้างที่ไม่คืบหน้า และเงินจ่ายล่วงหน้าค่าเครื่องจักรของ GSTEEL และ ให้ GSTEEL และ GJS  นำส่งรายงานการตรวจสอบกรณีพิเศษต่อสำนักงาน ก.ล.ต. ภายในวันที่ 1 มี.ค. 2553 พร้อมทั้งเผยแพร่ผลการตรวจสอบดังกล่าวผ่านสื่ออิเล็กทรอนิกส์ของตลาดหลักทรัพย์
สาเหตุของการสั่งการดังกล่าวเนื่องจากผู้สอบบัญชีของ GSTEEL และ GJS รายงานผลการสอบทานงบการเงินไตรมาส 3 ปี 2552 ว่า (1) ถูกจำกัดขอบเขตการสอบทานโดยผู้บริหารของ GSTEEL และ GJS ในประเด็นการอนุมัติสินเชื่อและการจัดซื้อเครื่องจักรเพื่อหักกลบกับลูกหนี้ที่ผิดนัด (2) ถูกจำกัดขอบเขตการสอบทานโดยสถานการณ์ในประเด็นการตั้งค่าเผื่อการลดมูลค่าของวัตถุดิบที่เสื่อมสภาพของ GSTEEL (3) ความไม่แน่นอนของมูลค่างานระหว่างก่อสร้างซึ่งไม่มีความคืบหน้า และเงินจ่ายล่วงหน้าค่าเครื่องจักร  ซึ่งเกินกำหนดชำระเงินและส่งมอบเครื่องจักรตามสัญญาของ GSTEEL  จึงทำให้มีความคลุมเครือ และไม่ชัดเจนเกี่ยวกับความถูกต้องตามควรของการบันทึกบัญชี ความเพียงพอและเหมาะสมของเอกสารประกอบการบันทึกบัญชีและความสมเหตุสมผลของการทำรายการขายและรายการซื้อสินทรัพย์ ซึ่งอาจมีผลต่อสิทธิประโยชน์ของผู้ถือหลักทรัพย์และการตัดสินใจของผู้ลงทุน